送公儀龍圖知杭州
作者：梅堯臣
朝代：宋

paragraphs: 在昔漢中微，我祖入吳門。
公今領名都，千騎擁高軒。
與古異出處，素節古本原。
江觀白馬潮，水花長鯨奔。
山飄月桂子，天香一國繁。
壯奇已若此，纖侈尚亦存。
舊聞其風俗，色易而柔溫。
太守朝駕車，閭巷焚蘭蓀。
太守暮還府，燈燭照旗旛。
清歌延冠蓋，廣湖浮酒樽。
成都與餘杭，天下莫比論。
彼爲公故鄉，此爲公偃藩。
吏民宜寡事，愷悌有謠言。